Caroline Stage Olsen (M), 2024-11-12:
Tak for det.
Det er dejligt at være her; jeg har glædet mig.
Det er min første tur på talerstolen, så det har jeg set frem til – også hej til min mor og far.
Først vil jeg sige tusind tak til SF for at rette fokus på børn og unges mistrivsel online.
På linje med forslagsstillerne ønsker regeringen at skærpe ansvaret for techgiganterne.
Techgiganterne, der står bag de sociale medier, har et stort ansvar for børn og unges trivsel online, og det ansvar har de ikke levet op til.
Som digitaliseringsminister vil jeg gå forrest i kampen mod techgiganterne, og jeg og regeringen har brug for al den hjælp, vi kan få.
Selv om regeringen ikke kan støtte det her konkrete forslag, er jeg superglad for, at SF står sammen med mig i den her kamp.
Jeg er glad for, at I hjælper til med at pege på, hvor vi bør sætte endnu stærkere ind, så tak for det.
Det vil jeg egentlig opfordre alle til at gøre.
Jeg vil gerne have alle gode idéer og input til, hvordan vi kan komme de her problemer til livs.
Vi har allerede taget nogle skridt.
Vi har implementeret forordningen for digitale tjenester.
For første gang nogen sinde har vi for alvor mulighed for at komme efter techgiganterne, så de lever op til deres ansvar.
Forordningen stiller mange nye krav til sociale medier-platformene.
De meget store platforme, Instagram, Facebook og TikTok, skal bl.a. indføre foranstaltninger for at beskytte børn, og hvis de ikke gør det, kommer det til at have konsekvenser for selskaberne.
I yderste konsekvens kan det betyde, at selskaberne pålægges op til 6 pct. af deres årlige globale omsætning i bøde.
Europa-Kommissionen har allerede åbnet nogle sager mod bl.a. TikTok og selskaberne bag Instagram og Facebook, og det tror jeg er et vigtigt skridt i den rigtige retning.
Derfor tror jeg, vi i dag står bedre for at beskytte børn og unge, end vi gjorde for et år siden.
Det betyder ikke, at vi skal hvile på laurbærrene og stoppe her.
Vi fortsætter selvfølgelig med at kigge på, hvordan vi kan påvirke europæisk regulering, så vi står endnu stærkere over for techgiganterne i fremtiden.
Det gør vi f.eks. ved at sikre en aldersverifikation, som er supervigtig.
Vi fortsætter også med at implementere nationale tiltag, der kan beskytte vores børn og unge mod techgiganterne, ligesom vi allerede har hævet aldersgrænsen fra 13 år til 15 år for, hvornår sociale medier skal indhente samtykke fra forældre.
Vi skal lykkes med i højere grad at holde techgiganterne ansvarlige.
Jeg tror bare ikke, at det at indføre omvendt bevisbyrde er vejen.
Det vil bryde fundamentalt med vores erstatningsretlige principper, og jeg tror heller ikke, det nødvendigvis vil virke.
SF foreslår, at techgiganterne skal bevise, at de ikke er ansvarlige for mindreåriges trivsel, og jeg synes, det er vanskeligt at forestille sig, præcis hvordan de skal løfte den bevisbyrde.
Vi skal gøre alt, hvad vi kan, for at holde techgiganterne ansvarlige, men jeg synes ikke, vi skal forvilde os ud på et sidespor, og jeg synes, det her lidt er et sidespor.
Vi skal slå hårdt ned på deling af ulovligt og skadeligt indhold på techgiganternes platforme, og vi skal bruge vores fælles muskler til at holde techgiganterne ansvarlige.
Vi er allerede godt i gang med at føre sager mod techgiganterne, for de gør langtfra nok på det her område, og vi arbejder løbende med, hvordan vi kan stramme nettet endnu mere, end vi gør i forvejen.
Men regler er selvfølgelig heller ikke nok her.
Vi skal også klæde vores børn og unge på til at kunne begå sig i en kompliceret, og mere og mere kompliceret, online verden.
Derfor har regeringen og aftalepartierne indført et nyt fag med teknologiforståelse i skolen, derfor har vi afsat en pulje til en national indsats for digital dannelse af børn og unge, og derfor overvejer vi i regeringen, om vi kan blive endnu bedre til at hjælpe forældre til at passe på deres børn og unge online.
Men som sagt, som jeg også sagde i starten, har jeg brug for jeres hjælp.
Selv om forslaget her ikke er den rigtige vej at gå, kan det hjælpe med at sætte nogle tanker i gang omkring, hvilke andre værktøjer vi kan hive op af værktøjskassen.
Derfor vil jeg rigtig gerne have, at alle jer, som ligesom mig og ligesom forslagsstillerne ønsker at sætte hårdt mod hårdt mod techgiganterne, tænker med.
Det er ikke nemt, og når tingene ikke er nemme, må vi forhåbentlig også svare med at være dygtige, og det håber jeg at I vil være med til at være.